Xalqaro IT-sertifikatlarga ega boʻlgan yosh mutaxassislarni ragʻbatlantirishga oid qoʻshimcha chora-tadbirlar toʻgʻrisida
(resolution, 2026-01-01)

Oʻzbekiston Respublikasi Prezidentining “Raqamlashtirish sohasida malakali mutaxassislar tayyorlash faoliyatini qoʻllab-quvvatlash boʻyicha qoʻshimcha chora-tadbirlar toʻgʻrisida” 2024-yil 1-fevraldagi PQ-51-son qarori ijrosini taʼminlash, shuningdek, raqamli texnologiyalar sohasida malakali mutaxassislarni tayyorlash, ularning xorijiy tillarni bilish koʻnikmalarini oshirish va ragʻbatlantirish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Raqamlashtirish sohasida malakali mutaxassislar tayyorlash faoliyatini qoʻllab-quvvatlash boʻyicha qoʻshimcha chora-tadbirlar toʻgʻrisida” 2024-yil 1-fevraldagi PQ-51-son qarorining 1-bandida xalqaro IT-sertifikatlarga ega boʻlgan yoshlarning oʻqish hamda ushbu sertifikatlarni olish xarajatlarining 60 foizgacha boʻlgan qismini qoplab berish tartibi va ingliz tilida B2 va undan yuqori darajadagi sertifikatga ega boʻlgan yoshlarning xalqaro IT-sertifikatlar olish xarajatlarini toʻliq qoplab berish tartibi joriy etilgani maʼlumot uchun qabul qilinsin. 2. Quyidagilarni nazarda tutuvchi Yoshlarning xalqaro IT-sertifikatlarni olish xarajatlarini qoplab berish boʻyicha davlat xizmatini koʻrsatishning maʼmuriy reglamenti ilovaga muvofiq tasdiqlansin hamda 2024-yil 1-martdan boshlab amalga kiritilsin: xalqaro IT-sertifikatlarga ega boʻlgan yoshlarning oʻqishi hamda ushbu sertifikatlarni olish xarajatlarining 60 foizgacha boʻlgan qismini qoplab berish tartibi; ingliz tili boʻyicha B2 va undan yuqori darajaga ega boʻlgan yoshlarning professional darajadagi xalqaro IT-sertifikatlarni olish hamda oʻqish xarajatlarini toʻliq qoplab berish tartibi. 3. Xalqaro IT-sertifikatlarga ega boʻlgan yoshlarning oʻqish hamda xalqaro IT-sertifikatlarni olish xarajatlarini qoplab berish boʻyicha davlat xizmatlarini koʻrsatish uchun masʼul vakolatli organ etib — Raqamli texnologiyalar vazirligi, ishchi organ etib — Raqamli texnologiyalar vazirligi huzuridagi “Raqamli taʼlimni rivojlantirish markazi” davlat muassasasi belgilansin. 4. Raqamli texnologiyalar vazirligi hamda Iqtisodiyot va moliya vazirligining quyidagi takliflari maʼqullansin: yoshlarning xalqaro IT-sertifikatlarni olish xarajatlarini qoplab berish maqsadida Raqamli taʼlimni rivojlantirish markazining Iqtisodiyot va moliya vazirligi huzuridagi Gʻaznachilik xizmati qoʻmitasida alohida shaxsiy gʻazna hisobvaragʻini (keyingi oʻrinlarda — shaxsiy hisobvaraq) ochish; “Oʻzbekistonning IT-isteʼdodlari” portali va ishchi organning maxsus axborot tizimini takomillashtirish va texnik jihatdan qoʻllab-quvvatlash bilan bogʻliq xarajatlarni Raqamli texnologiyalarni rivojlantirish jamgʻarmasi mablagʻlari hisobidan moliyalashtirish. 5. Belgilansinki: a) vakolatli organ tomonidan: respublikada talab yuqori boʻlgan xalqaro IT-sertifikatlar va ushbu sertifikatlarni taqdim etuvchi kompaniyalar roʻyxati Global Knowledge kompaniyasi va boshqa xalqaro nufuzga ega tashkilotlar tomonidan har yili shakllantiriladigan xalqaro IT-sertifikatlar roʻyxatidan kelib chiqib, ehtiyojlar oʻrgangan holda tasdiqlanadi; shaxsiy hisobvaraq tushumlari va xarajatlarining yillik parametrlari, ularning ijrosi toʻgʻrisidagi yillik hisobotlar hamda yillik ish rejalari tasdiqlanadi; b) ishchi organ tomonidan: yoshlarning xalqaro IT-kurslarda oʻqishi, xalqaro IT-sertifikatlarga boʻlgan ehtiyojini oʻrganish hamda ushbu sertifikatlarni olish xarajatlarini qoplab berish yuzasidan murojaat qilgan yoshlarning hujjatlarini koʻrib chiqish va xulosa tayyorlash; shaxsiy hisobvaraq mablagʻlarini shakllantirish va ulardan foydalanish bilan bogʻliq jarayonlar amalga oshiriladi. 6. Raqamli texnologiyalar vazirligi 2024-yil 1-mayga qadar “Oʻzbekistonning IT-isteʼdodlari” portali va ishchi organning maxsus axborot tizimini takomillashtirgan holda, uning YIDXP bilan oʻzaro integratsiya qilinishini taʼminlasin. 7. Vazirlar Mahkamasining “Xalqaro IT-sertifikatlarga ega yosh mutaxassislarni qoʻllab-quvvatlash chora-tadbirlari toʻgʻrisida” 2021-yil 19-maydagi 310-son qarorining 2, 3 va 4-bandlari hamda ilova 2024-yil 1-martdan boshlab oʻz kuchini yoʻqotgan deb hisoblansin. 8. Mazkur qarorning bajarilishini nazorat qilish Oʻzbekiston Respublikasi raqamli texnologiyalar vaziri Sh.X. Shermatov zimmasiga yuklansin. 1. Ushbu Reglament Raqamli texnologiyalarni rivojlantirish jamgʻarmasi mablagʻlari hisobidan xalqaro IT-sertifikatlarga ega boʻlgan yoshlarning oʻqish hamda ularning xalqaro IT-sertifikatlarni olish xarajatlarining 60 foizgacha boʻlgan qismini, shuningdek, ingliz tili boʻyicha B2 va undan yuqori darajasiga ega boʻlgan yoshlarning professional darajadagi xalqaro IT-sertifikatlarni olishi va oʻqishi uchun sarflagan xarajatlarini toʻliq qoplab berish boʻyicha davlat xizmatini koʻrsatish tartibini belgilaydi. 2. Yoshlarning xalqaro IT-sertifikatlarni olish xarajatlarini qoplab berish boʻyicha davlat xizmati ushbu Reglamentga 1-ilovada keltirilgan sxemaga muvofiq koʻrsatiladi. 3. Ushbu Reglamentda quyidagi asosiy tushunchalardan foydalaniladi: ariza beruvchi — xalqaro IT-sertifikatlarga ega boʻlgan yoshlar; vakolatli organ — Oʻzbekiston Respublikasi Raqamli texnologiyalar vazirligi; verifikatsiya — ariza beruvchi tomonidan taqdim etilgan xalqaro IT-sertifikat va ingliz tili boʻyicha sertifikatning haqiqiyligini uni taqdim etgan tashkilotning elektron tizimi orqali tekshirish; yoshlar — oʻn toʻrt yoshga toʻlgan va oʻttiz yoshdan oshmagan Oʻzbekiston Respublikasining fuqarolari; ishchi organ — Oʻzbekiston Respublikasi Raqamli texnologiyalar vazirligi huzuridagi “Raqamli taʼlimni rivojlantirish markazi” davlat muassasasi. 4. Xalqaro IT-sertifikatlar va ushbu sertifikatlarni taqdim qiluvchi kompaniyalar roʻyxati vakolatli organ tomonidan tasdiqlanadi. 5. Davlat xizmati bepul koʻrsatiladi. 6. Ariza beruvchi xalqaro IT-sertifikat berilgan sanadan boshlab 180 kalendar kun mobaynida mazkur sertifikatni olish xarajatlarini qoplab berishni soʻrab ushbu Reglamentda belgilangan tartibda murojaat qilishi lozim. Bunda ariza beruvchi xalqaro IT-sertifikat olish xarajatlarini toʻliq qoplash boʻyicha soʻrovnoma yuborish vaqtida ingliz tilini bilish darajasini belgilovchi sertifikatning amal qilish muddati tugamagan boʻlishi lozim. 7. Ariza beruvchining xalqaro IT-sertifikatlarni olish xarajatlarining 60 foizigacha boʻlgan qismini qoplab berishda ingliz tilini bilish darajasini belgilovchi sertifikat talab etilmaydi. 8. Xalqaro IT-sertifikatlar boshlangʻich darajada boʻlganda 30 foiz, oʻrta darajada boʻlganda 40 foiz hamda professional darajada boʻlganda 60 foiz miqdorda sarflangan xarajatlar qoplab beriladi. Xalqaro IT-sertifikatlar boshlangʻich darajada boʻlganda 30 foiz, oʻrta darajada boʻlganda 40 foiz hamda professional darajada boʻlganda 60 foiz miqdorda sarflangan xarajatlar qoplab beriladi. Ingliz tili boʻyicha B2 va undan yuqori darajadagi hamda professional darajadagi xalqaro IT-sertifikatga ega boʻlgan yoshlarning xalqaro IT-sertifikatni olish xarajatlari toʻliq qoplab beriladi. Bunda professional darajadagi xalqaro IT-sertifikatga ega boʻlgan yoshlarning mazkur sertifikatni olish xarajatlari ushbu Reglamentga 2-ilovada nazarda tutilgan ingliz tilini bilish darajasini belgilovchi sertifikatlar roʻyxatiga muvofiq toʻliq qoplab beriladi. 9. Xalqaro IT-sertifikatlarni olish uchun oʻquv markazlarida oʻqiganlik xarajatlari toʻlov amalga oshirilganligini tasdiqlovchi tijorat banki maʼlumotnomasi yoki toʻlov kvitansiyasi nusxasi (pdf shaklda) taqdim etilganda qoplab beriladi. 10. Xalqaro IT-sertifikatga ega boʻlmasdan turib, ariza beruvchining xalqaro IT-sertifikat olish uchun oʻquv kursiga sarflagan xarajatlari qoplanishiga yoʻl qoʻyilmaydi. 11. Ariza beruvchi Oʻzbekiston Respublikasi Yagona interaktiv davlat xizmatlari portalida (keyingi oʻrinlarda — YIDXP) davlat xizmatidan elektron shaklda foydalanish uchun roʻyxatdan oʻtadi. 12. Ariza beruvchi mazkur Reglamentga 3-ilovaga muvofiq soʻrovnomani elektron shaklda toʻldiradi va quyidagi hujjatlarni ilova qiladi: xalqaro IT-sertifikat nusxasi (pdf shaklida); ariza beruvchi (yoki uning ota-onasi yoxud qonuniy vakili) tomonidan xalqaro IT-sertifikat uchun oʻqish va uni olish xarajatlari toʻlanganligini tasdiqlovchi tijorat banki maʼlumotnomasi va toʻlov kvitansiyasining nusxasi (pdf shaklda); qoplanishi zarur boʻlgan mablagʻlar yoʻnaltiriladigan aktiv holatda boʻlgan milliy valyutadagi bank plastik kartasiga oid maʼlumotlar; ariza beruvchi xalqaro IT-sertifikatni olish xarajatini toʻliq qoplash boʻyicha soʻrovnoma toʻldirayotgan boʻlsa, ingliz tili boʻyicha B2 va undan yuqori darajaga egaligini tasdiqlovchi xalqaro sertifikat nusxasi (pdf shaklida); agar ariza beruvchi xalqaro IT-sertifikatni olish uchun oʻquv kursiga sarflangan xarajatlarni qoplash maqsadida soʻrovnoma toʻldirayotgan boʻlsa, u holda ariza beruvchi (yoki uning ota-onasi yoxud qonuniy vakili) hamda oʻquv markazi oʻrtasida xalqaro IT-sertifikatni olish uchun tuzilgan shartnoma nusxasi va oʻquv kursini tamomlaganligini tasdiqlovchi hujjatlar nusxasi (pdf shaklida). 13. Ariza beruvchidan ushbu Reglamentning 12-bandida koʻrsatilmagan maʼlumotlarni hamda boshqa hujjatlarni talab qilish qatʼiyan taqiqlanadi. 14. Zarur maʼlumotlar soʻrovnomaga kiritilgandan soʻng ariza beruvchi maʼlumotlarning toʻgʻriligini tekshiradi va tasdiqlaydi. Soʻrovnomaga kiritilgan maʼlumotlar hamda ilova qilingan hujjatlarning haqqoniyligi va toʻgʻriligiga ariza beruvchi javobgar hisoblanadi. 15. Ariza beruvchi tomonidan toʻldirilgan soʻrovnoma va unga ilova qilingan hujjatlar avtomatik tarzda ishchi organga yuboriladi. Agar Ishchi organ tomonidan soʻrovnoma va unga ilova qilingan hujjatlarda kamchiliklar aniqlansa, bu haqida besh ish kuni ichida ariza beruvchiga YIDXP orqali kamchiliklarni bartaraf etish yuzasidan xabarnoma yuboriladi va ariza rad etiladi. Ariza beruvchi mavjud kamchiliklarni bartaraf etib, yangi soʻrovnoma bilan takroran murojaat qilish huquqiga ega. 16. Ishchi organ ariza beruvchi tomonidan taqdim etilgan hujjatlarni yetti ish kuni mobaynida koʻrib chiqadi hamda xalqaro IT-sertifikat va ingliz tilini bilish darajasini belgilovchi sertifikatni verifikatsiyadan oʻtkazadi. Agar xalqaro IT-sertifikat va ingliz tilini bilish darajasini belgilovchi sertifikatning haqiqiyligini verifikatsiya orqali aniqlashning imkoni boʻlmasa, ishchi organ xalqaro IT-sertifikat va/yoki ingliz tilini bilish darajasini belgilovchi sertifikatni taqdim qilgan tashkilotga ushbu sertifikatning haqiqiyligini aniqlash yuzasidan soʻrov yuboradi. Bunda xalqaro IT-sertifikat va/yoki ingliz tilini bilish darajasini belgilovchi sertifikatning haqiqiyligini aniqlash muddati 30 kalendar kunga uzaytiriladi va bu haqda ishchi organ tomonidan ariza beruvchiga elektron shaklda xabar yuboriladi. 17. Ishchi organ tomonidan xalqaro IT-sertifikat va/yoki ingliz tilini bilish darajasini belgilovchi sertifikatni taqdim qilgan tashkilotga yuborilgan soʻrovga 30 kalendar kun ichida javob berilmaganda yoki ushbu sertifikatning haqiqiy yoki haqiqiy emasligi haqida belgilangan muddatdan kechikib javob olinganda, ishchi organ tomonidan bu haqda ariza beruvchiga elektron shaklda xabar yuboriladi. Bunda xalqaro IT-sertifikat va ingliz tilini bilish darajasini belgilovchi sertifikatning haqiqiyligi uni taqdim qilgan tashkilot tomonidan 30 kalendar kun muddatdan oʻtib tasdiqlanganda, mazkur Reglament talablariga muvofiq takroran murojaat etmagan holda ariza beruvchining xarajatlari qoplab beriladi. Zarur hollarda ishchi organ tomonidan xalqaro IT-sertifikat va ingliz tilini bilish darajasini belgilovchi sertifikat haqiqiyligi ariza beruvchining roziligi bilan ularning login va paroli orqali xalqaro IT-sertifikat va ingliz tilini bilish darajasini belgilovchi sertifikat taqdim qilgan tashkilotning rasmiy veb-sayti (platforma) yordamida aniqlanishi mumkin. Ariza beruvchi login va parolini berishga rozi boʻlmagan taqdirda, uning xohishiga koʻra Raqamli texnologiyalar vazirligining tegishli hududiy tarkibiy boʻlinmalarida ariza beruvchining ishtirokida tekshirilishi mumkin. 18. Quyidagi holatlarda ishchi organ tomonidan ariza beruvchining soʻrovnomasini qanoatlantirish rad etiladi: xalqaro IT-sertifikat berilgan sanadan boshlab 180 kalendar kun oʻtgandan keyin mazkur sertifikatni olish xarajatlarini qoplab berish soʻralganda; ariza beruvchi xalqaro IT-sertifikatni olish xarajatlarini toʻliq qoplash boʻyicha soʻrovnoma yuborish vaqtida ingliz tilini bilish darajasini belgilovchi sertifikatning amal qilish muddati tugagan holatlarda murojaat qilganda; xalqaro IT-sertifikat va/yoki ingliz tilini bilish darajasini belgilovchi sertifikat haqiqiy emasligi aniqlanganda; xalqaro IT-sertifikat vakolatli organ tomonidan tasdiqlangan sertifikatlar roʻyxatida mavjud boʻlmasa; xalqaro IT-sertifikat va/yoki ingliz tilini bilish darajasini belgilovchi sertifikat taqdim qilgan tashkilotga yuborilgan soʻrovga belgilangan muddatda javob berilmaganda; xalqaro IT-sertifikatni olish xarajatlari ilgari qoplab berilganda; ariza beruvchi tamomlagan oʻquv markazining taʼlim faoliyati bilan shugʻullanish huquqini beruvchi litsenziyasi yoki tasdiqnomasi mavjud boʻlmasa; soʻrovnomaga ilovaga qilinishi lozim boʻlgan hujjat va maʼlumotlar toʻliq hajmda taqdim etilmaganda; belgilangan muddatda soʻrovnoma va unga ilova qilingan hujjatlardagi xato va kamchiliklar bartaraf etilmaganda. Davlat xizmatini koʻrsatishni boshqa asoslar boʻyicha rad etish taqiqlanadi. 19. Ishchi organ ariza beruvchi tomonidan taqdim qilingan hujjatlarning haqiqiyligiga shubha paydo boʻlganda, ularga oydinlik kiritishni talab qilish huquqiga ega. 20. Ariza beruvchi davlat xizmatidan foydalanishdan uni koʻrsatishning har qanday bosqichida bosh tortish huquqiga ega. Ariza beruvchi davlat xizmatidan foydalanishdan bosh tortganda, uning soʻrovnomasi koʻrib chiqilmaydi. 21. Oʻn olti yoshga toʻlmagan fuqarolarning xalqaro IT-sertifikat olish xarajati qoplab berilishini soʻrab ushbu fuqarolarning ota-onasi yoki ularning qonuniy vakili murojaat qilishlari mumkin. Bunda IT-sertifikatni olish xarajatlari ushbu Reglament talablariga muvofiq oʻn olti yoshga toʻlmagan fuqarolarning ota-onasi yoki uning qonuniy vakiliga qoplab beriladi. 22. Ishchi organ ariza beruvchilar tomonidan kelib tushgan soʻrovnomalar va ularga ilova qilingan hujjatlarni belgilangan muddatda koʻrib chiqqandan keyin xalqaro IT-sertifikat olish xarajatlarini qoplab berish yuzasidan takliflarni uch ish kuni davomida vakolatli organga kelishish uchun kiritadi. 23. Vakolatli organ ishchi organ tomonidan kiritilgan takliflarni oʻn ish kuni ichida kelishib beradi. 24. Vakolatli organ tomonidan takliflar kelishilgandan soʻng ishchi organ besh ish kun ichida tegishli mablagʻlar ariza beruvchi, uning ota-onasi yoki qonuniy vakiliga oʻtkazib berilishini taʼminlaydi hamda bu haqda ariza beruvchiga YIDXP orqali xabar yuboradi. Bunda ariza beruvchilarning xalqaro IT-sertifikatlarni olish uchun chet el valyutasida sarflangan xarajatlari Oʻzbekiston Respublikasining Markaziy banki tomonidan xorijiy valyutani qoplash kunida belgilangan kursida soʻmda naqd pulsiz shaklda qoplab beriladi. Agar toʻlovni amalga oshirish mobaynida Ishchi organga taalluqli boʻlmagan holat yuzaga kelganda yoki ariza beruvchining bank plastik kartasiga oid maʼlumotlar notoʻgʻriligi sababli toʻlovni amalga oshirish imkoniyati boʻlmaganda, xizmat koʻrsatish muddati besh ish kuniga uzaytiriladi. 25. Belgilangan tartibda murojaat qilgan va xalqaro IT-sertifikatlarni olish xarajatlarini qoplab berish rad etilmagan ariza beruvchilar joriy moliya yili doirasida budjet parametrlarida mablagʻlar yetarli boʻlmagan taqdirda, ariza beruvchining xarajatlari keyingi choraklarda qoplab beriladi. 26. Vakolatli organ hamda ishchi organning xodimlari oʻz xizmat vazifalarini bajarish natijasida ariza beruvchilar haqida olingan maʼlumotlarning sir saqlanishini taʼminlashi lozim. 27. Ariza beruvchi xalqaro IT-sertifikatlarni olish xarajatlarini qoplab berish haqidagi soʻrovnomasi asossiz rad etilganda, shuningdek, vakolatli organ va ishchi organ xodimlarining xatti-harakati (harakatsizligi) ustidan qonunchilik hujjatlarida belgilangan tartibda shikoyat qilish huquqiga ega. 28. Mazkur Reglament talablarining buzilishida aybdor boʻlgan shaxslar qonunchilik hujjatlarida belgilangan tartibda javobgar boʻladilar.